席間分韻送王季共得浦字
作者：周紫芝
朝代：宋

paragraphs: 烏衣說諸王，人物世足數。
至今有雲來，眼色照天宇。
誰知静秀中，有志良未吐。
時從雲夢胸，噴作秋江雨。
中郎騎生駒，世亦號文虎。
才高公自出，步驟真接武。
名當在户前，意豈甘噲伍。
三年隸工曹，一舸輔江浦。
風流各雲散，相見定何許。
臭味苦無多，酒行君竟舉。